Labaran Harka Islamiyyah DA WANE LAIFI SOJOJI SUKA KASHE ’YAN SHI’A A ZARIYA 23
Kuma dama tun asali Mahaifin Nasiru El-Rufa’i, wanda yake Malamin Gona ne, dan unguwar Kwarbai ne cikin birnin Zariya, kuma abokin Mahaifin su Shaikh Zakzaky ne, kamar yadda Malam Badamasi Yaqoub ya tabbatar mana. “Zan iya cewa Mahifinsa bai da abokin da ya kai Mahaifinmu. Mahaifiyar El-Rufa’i ’yar Sakkwato ce, a can Mahaifinsa ya auro ta lokacin da aka tura shi aiki can, amma ita ma Mahaifanta ’yan Zariya ne”. Duk da yake ba a Zariya aka haifi Nasiru El-Rufa’i ba, a Daudawa ta jihar Katsina ne, kuma a can ya taso kafin ya shiga makaranta (saboda yanayin aiki da ya kai Mahaifinsu can), amma Barewa College ya yi, daga bisani ya shiga Jami’ar ABU, wanda ya sa yakan ziyarci unguwar Kwarbai, musamman idan guzurinsa ya kare. Daga cikin masu tallafa masa da kudi da kayan abinci har da Mahaifiyar su Shaikh Zakzaky, Malama Salaha (Hari Jimo), musamman da yake ta yi fice a wannan unguwar a lokacin wajen tallafa wa marasa galihu da kuma yi wa mutane addu’a.